*סולידריות / מאת ענת זאוברמן.*

***ישראל, ירושלים. חדר המתנה, אשפוז יום.***

אלי: איפה שלך?

עבד: מה?

אלי: שאלתי איפה שלך. *(פאוזה)* נו מה, אתה מתבייש?

עבד: לא מתבייש.

אלי: אז למה אתה לא עונה?

עבד: כי לא עניינך.

אלי: טוב. צודק.

*(פאוזה)*

עבד: ברגל.

אלי: וואלה. ימין או שמאל?

עבד: שמאל.

אלי: מה אתה אומר. ואתה ימני או שמאלי?

עבד: תלוי.

אלי: תלוי?

עבד: ימני, אבל השמאלית שלי יותר חזקה.

אלי: חלוץ?

עבד: בלם.

אלי: אני אלי.

עבד: עבד.

אלי: מקום מעפן פה, הא עבד? ספסל לא נוח. שלי בבטן. *(פאוזה)* באסה.

עבד: כן.

אלי: כי אני טבח.

עבד: וואלה.

אלי: מגיל שש-עשרה מבשל ופתאום העניין הזה.

עבד: לא נעים.

אלי: מה זה מבשל. לא חובבן, אפילו בצבא הייתי במטבח. אחר-כך בטיול לדרום אמריקה, מכין לכל החבר'ה ארוחות ככה באמצע הטרקים ביערות, אתה לא מאמין מה הייתי עושה להם מכלום. כמה קופסאות שימורים בסיר על המדורה, מוציא לך אוכל מינימום רושפלד. מה אני אגיד לך עבד, לך תדע מה יבוא עליך בחיים האלה.

עבד: וואלה ככה.

אלי: היו קוראים לי "השף".

עבד: וואלה.

אלי: בחורות מתות על גבר שיודע לבשל, תדע לך.

עבד: כן.

אלי: מביא לה איזה פסטה אלפרדו, מקפיץ בסטייל על מחבת. נגנבות מזה.

עבד: כן.

אלי: יש לך חברה עבד?

עבד: לא.. לא בדיוק.

אלי: צרות בגן עדן הא?

עבד: ככה ככה.

אלי: תשמע לי, אני רושם לך מתכון, אתה מביא אותה אליך לארוחת ערב, שתיים-שלוש נרות, איזה יין מבעבע כזה והיא מתחננת שתשים לה טבעת. סמוך על אלי.

עבד: כן. תודה.

אלי: חולות על זה.

עבד: *(מהנהן)*.

אלי: בקיצור עבד, אני רוצה שתרצח אותי.

עבד: מה?

אלי: מה ששמעת.

עבד: *(בלחש)* שאני ארצח.. מה?

אלי: חד משמעית. אני רוצה שתהרוג אותי ושזה יראה רגיל, כמו פיגוע. אנחנו נלך לאזור שם של שער שכם, אני אצא מהמכולת ואתה תדקור אותי בלב כמה פעמים. רק בחיאת עבד, תעשה את זה מדויק שלא יבוא לי עליך איזה אינסטינקט לדקור בחזרה.

עבד: אני.. אני לא..

אלי: הנה *(שולף אייפון)* יש לי פה סרטון הסבר על איפה צריך להכניס את הלהב בדיוק, שתי דקות אתה מבין את העניין..

עבד: אתה דפוק!

אלי: תכלס. אתה יודע יותר טוב מכל הסרטונים האלה, הא?

עבד: טוב, תעזוב אותי.

אלי: בחיאת עבד, אני נותן לך פה הזדמנות של פעם בחיים, בנאדם. קצת סולדריות.

עבד: קצת מה?

אלי: סולדריות. יעני הזדהות. לא הייתי מבקש סתם. אני צריך אותך.

עבד: אומרים סולידריות ואני לא רוצח.

אלי: חלילה רוצח אחי! אתה עושה פה חסד. פשוט צריך שיהיה אמין, אתה מבין?

עבד: מה מבין? מה יש לך?

אלי: אח שלי, תקשיב לי רגע, ביהדות להתאבד זה קטע רע. יעני לא רק שקוברים אותך מחוץ לבית קברות, אחרי שאתה מת עוד כועסים עליך! המשפחה לא סולחת לך, סרטים שאתה לא מאמין. אני אומר לך עבד, אמא שלי לא תצא מזה. זה יגמור אותה. אני חייב להיות קורבן. באמת שלא הייתי מבקש את זה ממך סתם, מבחינתי הכי פשוט ללכת מחר בבוקר ותיק-תק לקפוץ מעזריאלי, גם די קטע, כמו סופרמן כזה, אבל כבוד להורים, אתה יודע.

עבד: ככה אתם מכבדים הורים?

אלי: נו זה כמו למות שאהיד, למות בכבוד.

עבד: אני לא שאהיד!

אלי: בטח שלא! סתם נתתי דוגמא. אבל גם אם היית- אני לא מתערב. איש איש בדתו יחיה ואני אגיד לך ת'אמת, סוף סוף קלטתי את הקטע שלכם, אה.. שלהם, עם הכבוד אחרי המוות וזה.

עבד: אתה בטוח שלא נדפק לך המח מהתרופות?

אלי: אל תפיץ את זה, אבל תדע לך שדפוק מי שלא עושה ככה. פעולת איבה זה כסף, מסדר לי את המשפחה, יש פרסטיז', כבוד לאומי.

עבד: אבל אתה יכול להחלים!

אלי: לא אחי. אני גמור.

עבד: אל תגיד ככה.

אלי: נתנו לי גג שנה.

עבד: אתה לא עושה טיפולים?

אלי: מה פתאום. לא מכניס את החרא הזה לגוף שלי.

*(פאוזה)*

עבד: אז למה אתה פה?

אלי: בגללך.

עבד: בגללי?

אלי: כן אחי. ראיתי אותך פה בשבוע שעבר, כשלא קיבלו אותך לטיפול.

עבד: מה?

אלי: נו ששלחו אותך להוכיח שאתה ישראלי כי שכחת כרטיס קופת חולים? ואז הלכת החוצה ובעטת בעציצים.

עבד: ראית את זה?

אלי: מה זה ראיתי? באמת יופי של שמאלית יש לך.

עבד: תודה.

אלי: ואז קלטתי שהנה, עכשיו תהיה לך הזדמנות להוציא את הזעם שלך על היהודים במשהו שגם יעזור למישהו אחר. יעני לי. הנקמה שלך היא העזרה שלי. ווין-ווין סיטואיישנס.

עבד: סיטואיישן.

אלי: אה?

עבד: אומרים סיטואיישן.

אלי: כן. תודה. בקיצור- איך אתה ביום חמישי?

עבד: מה?

אלי: מה אתה עושה בחמישי?

עבד: אני.. עובד.

אלי: במד"א שם במעלה אדומים?

עבד: מאיפה אתה יודע?

אלי: עקבתי אחריך עם הטוסטוס. ואז נפל לי האסימון - מי יחשוד בפרמדיק?

עבד: אתה עוקב אחרי?

אלי: אתה תהיה הפרמדיק האמיץ שהגיע ראשון לזירה, בנאדם! איכות. פרסום. זה יעשה שלום! תחשוב על זה, כותרת ראשית בוויי-נט: "פרמדיק ערבי מנסה להציל יהודי ממוות"

עבד: פלסטיני.

אלי: וואלה? כן, טוב, לא משנה. בקיצור, תסיים לעבוד, נלך נאכל איזה חומוס אחרון, ניתן שחור קטן וסיגריה ואז נעשה את זה.

עבד: לא יודע.

אלי: טובה אחרונה לאיש גוסס.

עבד: ואם יתפסו אותי?

אלי: כלום אחי, אין מצב. לא אמרת "נסראללה" ונגמר. אני יוצא מהסופר ישר לשפיץ של הסכין.

עבד: תשמע אני לא..

אלי: עבד, בבקשה. אני צריך אותך.

עבד: חמישי אתה אומר?

אלי: כן.

עבד: טוב.

אלי: כן?

עבד: בסדר.

אלי: מלך! אתה לא תצטער על זה אני מבטיח לך..

עבד: תנאי אחד.

אלי: נו?

עבד: לא חומוס.

אלי: אה?

עבד: לא חומוס. אני רוצה אוכל ישראלי.

אלי: נו, אז חומוס.

עבד: חומוס זה לא שלכם. זה שלנו.

אלי: מי אמר?

עבד: אני אומר לך.

אלי: אחי, יש כל מיני סוגים, יש לבנוני, מצרי ויש גם ישראלי. אתה יודע שהחומוס פה אצלנו עוד מהתקופה של הצלבנית?

עבד: אתם לקחתם לנו אותו. זה שלנו.

אלי: סתם שתדע שעוד בתנ"ך הזכירו אותו. במגילת רות.

עבד: כל דבר אתם מכניסים את התנ"ך.

אלי: מה לעשות, יש היסטוריה.

עבד: כן, היסטוריה שלנו.

אלי: טוב, עזוב. אז פלאפל. נאכל פלאפל.

עבד: לא שלכם.

אלי: מה לא שלנו?

עבד: הפלאפל. זה גם שלנו.

אלי: עבד, עכשיו אתה מגזים. פלאפל זה האוכל הכי ישראלי.

עבד: זה שלנו.

אלי: ממש לא.

עבד: ממש כן. הגיע מסוריה ומצריים עוד באלף הראשונה לספירה וגם אותו, כמו החומוס, גנבתם והחלטתם שזה שלכם.

אלי: אין לך מושג על מה אתה מדבר. באים לפה תיירים מכל העולם לאכול את הפלאפל הישראלי.

עבד: זה כי הם לא יודעים מאיפה הוא באמת הגיע. כי גנבתם אותו.

אלי: עבד..

עבד: הם לא יודעים איפה עושים פלאפל טוב.

אלי: הפלאפל הכי טוב זה כאן.

עבד: שום מאכל לאומי משלכם אין לכם. כלום. את כולם גנבתם בלי להגיד תודה אפילו.

אלי: שטויות.

עבד: האוכל שלכם הוא שטויות.

אלי: היית מת.

עבד: אתה היית מת לדעת להכין חומוס כמו שצריך.

אלי: וואלה?!

עבד: וואלה!

*(פאוזה)*

אלי: רוצה אני אכין לך סנדוויץ' טוב כזה עם קציצות של אמא שלי?

עבד: בסדר.

אלי: אז חמישי?

עבד: חמישי.

*(לוחצים ידיים)*

אלי: תגיד רגע..

עבד: מה?

אלי: ה.. השבעים ומשהו בתולות שם למעלה, זה אמתי?

עבד: ככה אומרים.

אלי: וזה רק ל..

עבד: למה?

אלי: כאילו.. אם אני יהודי אז אין מצב?

עבד: לבתולות?

אלי: כן.

עבד: מחכות רק למי שמת שאהיד. לכם יש דברים אחרים שמה.

אלי: כן, כן. ברור. אבל הבתולות? אין סיכוי?

עבד: לא נראה לי.

אלי: אה.

עבד: מתחרט?

אלי: מה? לא.

עבד: מפחד?

אלי: *(לא עונה)*

עבד: רוצה עוד זמן לחשוב על זה?

אלי: סתם.. לא יודע.

*(קול אישה נשמע בכריזה: "מספר 451 לחדר בדיקות ה")*

עבד: זה אני.

אלי: תשמע עבד.. אני..

עבד: ניפגש פה בשבוע הבא ונדבר על זה?

אלי: *(מהנהן)*

עבד: יהיה בסדר יא אלי.

אלי: כן.

עבד: זו רק תקופה כזו, מבלבלת.

אלי: כן.

עבד: תביא את הסנדוויץ' של אמא שלך? עם הקציצות?

אלי: בטח.

עבד: לך הביתה יא אלי.

אלי: *(מהנהן)*.